VENDIM
Nr.515, datë 15.8.2007 

PËR MIRATIMIN E MARRËVESHJES MINERARE TË SHFRYTËZIMIT, NDËRMJET MINISTRISË SË EKONOMISË, TREGTISË DHE ENERGJETIKËS DHE SHOQËRISË “CEMENTOS AGUILA” SHPK 

Në mbështetje të nenit 100 të Kushtetutës dhe të neneve 44 e 69 të ligjit nr.7796, datë 17.2.1994 “Minerar i Shqipërisë”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave 

VENDOSI: 

1. Miratimin e marrëveshjes minerare të shfrytëzimit, të lidhur ndërmjet Ministrisë së Ekonomisë, Tregtisë dhe Energjetikës dhe shoqërisë “Cementos Aguila” sh.p.k., sipas tekstit, që i bashkëlidhet këtij vendimi. 
2. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi. 
Ky vendim hyn në fuqi menjëherë. 

KRYEMINISTRI 
Sali Berisha


MARRËVESHJE MINERARE E SHFRYTËZIMIT

E lidhur ndërmjet Ministrisë së Ekonomisë, Tregtisë dhe Energjetikës, e përfaqësuar nga Kristo Rodi, Drejtor i Përgjithshëm, i autorizuar nga Ministri z.Genc Ruli dhe
“Cementos Aguila” sh.p.k., shoqëri e themeluar në bazë të legjislacionit shqiptar me vendimin nr.36422, datë 30.10.2006, me seli në adresën: bulevardi “Dëshmorët e Kombit”, Twin Towers (Kullat Binjake), nr.2, kati 11/3 Tiranë, Shqipëri, e përfaqësuar nga administratori i shoqërisë z.Emilio Izquierdo Merlo.
Duke pasur parasysh që:
-Në kuadrin e zhvillimit ekonomik të vendit, Qeveria shqiptare i ka dhënë prioritet zhvillimit të zonave industriale, lidhur me aktivitetin minerar;
-Legjislacioni në fuqi, rregullon aktivitetet minerare dhe marrëdhëniet ndërmjet shtetit dhe personave juridikë që synojnë të përfitojnë nga legjislacioni minerar. Të gjitha të drejtat minerare të siguruara në përputhje me ligjin “Ligji minerar i Shqipërisë” nr.7796, datë 17.2.1994, të ndryshuar dhe ushtrimi i çdo aktiviteti minerar në Shqipëri bazohen në legjislacionin shqiptar dhe do të ushtrohen në përputhje me të;
-Qeveria e Shqipërisë mirëpret investitorët vendas dhe të huaj për shfrytëzimin e çdo vendburimi minerar, me qëllim nxjerrjen e minerareve duke përfshirë kërkimin, shfrytëzimin dhe zbulimin brenda një depozite minerare;
-Qeveria e Shqipërisë është deklaruar për një politikë të tërheqjes dhe mbështetjes së investimeve të huaja. Në zbatim të këtyre politikave ajo është e angazhuar t’i inkurajojë dhe mbështesë ata sa më gjerësisht që të jetë e mundur nëpërmjet sigurimit të bashkëpunimit të të gjitha autoriteteve shtetërore apo institucioneve të tjera nën kontrollin e saj, veçanërisht që të ushtrojnë përgjegjësitë e tyre duke iu përgjigjur brenda një kohe sa më të shkurtër kërkesave të personave juridikë sipas legjislacionit të Republikës së Shqipërisë. Ajo angazhohet që të bëjë të mundur që këto organe shtetërore dhe institucione të tjera të mos vonojnë në mënyrë të paarsyeshme aprovimin e tyre, për të siguruar zhvillimin e infrastrukturës së duhur nga zotëruesi i lejes së shfrytëzimit për të mundësuar investimin për ngritjen dhe vënien në funksionim të një fabrike për prodhimin e çimentos.
-Qeveria e Shqipërisë njeh si të vlefshme lejen minerare, e cila jepet nga ministri që mbulon veprimtarinë minerare duke bërë të mundur zhvillimin e aktivitetit minerar që lidhet me kërkimin, zbulimin dhe shfrytëzimin e mineraleve.
-“Ligji minerar i Shqipërisë” nr.7796, datë 17.2.1994, i ndryshuar, përcakton marrëdhënien ndërmjet shtetit shqiptar dhe personave juridikë që synojnë të përfitojnë të drejta në bazë të dispozitave të tij dhe të kryejnë aktivitete minerare.
-Ministri është i autorizuar të negociojë për nënshkrimin e një marrëveshjeje lehtësuese për investime, lartpërmendur me zotëruesin e lejes minerare, marrëveshje e cila miratohet nga Këshilli i Ministrave dhe në vijim nga Kuvendi i Republikës së Shqipërisë.
-Ministri negocion marrëveshjen me zotëruesin e lejes minerare.
Zotëruesi i lejes minerare:
-Është seriozisht i interesuar të ushtrojë aktivitetin minerar dhe për përdorimin e produkteve minerare për qëllime industriale si lëndë të para për prodhimin e çimentos;
-Ka ndërmarrë studimin tekniko-ekonomik për shfrytëzimin e mineraleve të grupit të katërt (siç përcaktohet në ligjin minerar të sipërpërmendur) dhe ndërtimin e fabrikës për prodhimin e çimentos për qëllime industriale;
-Në përputhje me dispozitat e kësaj marrëveshjeje, do të ndërmarrë ndërtimin dhe vënien në funksion të fabrikës për prodhimin e çimentos dhe zhvillimin e infrastrukturës lidhur me të, duke investuar një shumë prej rreth 155 459 000, 00 eurosh (njëqind e pesëdhjetë e pesë milionë e katërqind e pesëdhjetë e nëntë mijë).
Palët:
Bien dakord që të bashkëpunojnë për shfrytëzimin e materialeve ndërtimore (gurit gëlqeror) në zonën gëlqerore Droje-Mamurras, në përputhje me lejet minerare me të cilat është pajisur shoqëria e sipërpërmendur zotëruese e lejes minerare dhe sipas dispozitave të kësaj marrëveshjeje.

Neni 1
Përkufizime

Kudo ku janë përdorur termat e mëposhtëm në këtë Marrëveshje, respektivisht ato do të kenë kuptimet si vijon:
-Marrëveshje minerare e shfrytëzimit: Kjo marrëveshje me të gjitha përkufizimet;
-Zotëruesi i lejes minerare: Shoqëria “Cementos Aguila” sh.p.k.
-Periudha e shfrytëzimit minerar: Periudha kohore e shfrytëzimit të mineraleve në zonën minerare për 99 vjet;
-Zona minerare: Sipërfaqja e kërkuar nga zotëruesi i lejes minerare për shfrytëzimin e mineraleve të grupit të katërt, në zonën gëlqerore Droje-Mamurras, siç përcaktohet në lejen e shfrytëzimit minerar nr.1048, datë 31.7.2007. Koordinatat që përcaktojnë sipërfaqen e zonës minerare jepen në aneksin nr.1, bashkëlidhur kësaj marrëveshjeje;
-Projekt: Studimi tekniko-ekonomik për shfrytëzimin minerar.





Neni 2
Objekti i marrëveshjes

Objekti i kësaj Marrëveshjeje do të jetë dhënia zotëruesit e së drejtës për të ushtruar aktivitet minerar në zonën minerare gjatë periudhës së shfrytëzimit minerar dhe, gjithashtu përcaktimi i të drejtave dhe detyrimeve të palëve për përmbushjen e kësaj marrëveshjeje, në përputhje me legjislacionin shqiptar në fuqi.

Neni 3
Kritere specifike të punimeve

Plani i investimit do të zbatohet nga zotëruesi i lejes minerare për një kohëzgjatje maksimale prej 4 (katër) vitesh, të cilat do të ndahen në 3 e (tri) faza, plus një fazë të tretë të mirëmbajtjes deri në fund të periudhës së shfrytëzimit minerar.
Faza e parë
Punimet përgatitore për hapjen e karrierave të gëlqerorit në gëlqerore Droje-Mamurras do të kryhen gjatë një periudhe prej katër (4) vitesh.
Faza e parë A): Studimet teknike të karrierave, studimet gjeologjike dhe gjeoteknike, shpimet dhe analizat e mineraleve me një investim të përafërt gjatë vitit të parë prej 500 000 eurosh (pesëqind mijë).
Studimet teknike, projektimi dhe punimet përgatitore (shpimet gjeologjike dhe gjeoteknike, rrugët e hyrjes etj.) për hapjen e karrierave dhe ndërtimin e fabrikës për prodhimin e çimentos kanë filluar. Faza e parë B). Blerja, montimi dhe fillimi i punës së impiantit të thyerjes që ndodhet në karrier. Makineritë e lëvizshme.
Vlera e përafërt e investimit  në vitin e tretë: 800 000 (tetëqind mijë) euro dhe në vitin e katërt: 7 200 000 (shtatë milionë e dyqind mijë) euro, specifikuar sipas tabelës së mëposhtme:

	Viti
	Aktiviteti
	Vlera e investimit në milionë euro

	2007
	Studimet teknike të karrierave, studimet gjeologjike dhe gjeoteknike, shpimet dhe analizat e mineraleve
	0.50

	2009
	Punimet në karriera për impiantin e thyerjes
	0.80

	2010
	Pajisjet fikse, montimi dhe fillimi i punës. Pajisje të lëvizshme
	7.20



Faza e dytë
Ndërtimi i fabrikës për prodhimin e çimentos do të bëhet paralelisht me fazën e parë dhe gjatë një periudhe totale prej 4 vitesh, me një investim total prej rreth 146 950 000 (njëqind e dyzet e gjashtë milionë e nëntëqind e pesëdhjetë mijë) eurosh.
Investimet që lidhen me karrierat do të kryhen paralelisht dhe do të përfundojnë jo më vonë se përfundimi i fabrikës për prodhimin e çimentos.
Investimet gjatë kësaj faze të dytë do të ndjekin radhën e treguar në tabelën në vijim:

	Viti
	Aktiviteti
	Vlera e investimit në milionë euro

	2007
	Mbyllja e marrëveshjes për ndërtimin e fabrikës së prodhimit të çimentos, pagesa për kontraktorin (10%)
Mbyllja e projektit të rrugëve ndërmjet karrierave dhe fabrikës, si dhe midis fabrikës dhe autostradës, paraqitja e dokumenteve dhe marrja e lejes.
Punimet për kampin e punëtorëve të huaj. Fillimi i punimeve për fjetoret (shtëpitë).
	6.89

	2008
	Pagesa për kontraktorin (20%)
Punimet dherash për fabrikën, fillimi i punimeve për rrugët e brendshme
Ndërtimi i themeleve. Punime të tjera
Instalimi i 50% të transformatorëve dhe rrjetit elektrik të tensionit të lartë.
Ndërtimi i disa strukturave, mbarimi i konstruksionit të fabrikës, dhe shpimi për ujë
Punime të tjera
	28.91

	2009
	Punime dherash dhe punime përgatitore në karrierë për impiantin e thyerjes.
Pagesa për kontraktorin (40%)
Punime përgatitore dhe struktura
Fillimi i punimeve për rrugët e jashtme
Disenjimi i ndërtesave joprodhuese, aplikimi të autoritetet për marrjen e lejes. Fillimi i punimeve për ndërtimin e ndërtesave në fjalë
50% e transformatorëve dhe rrjetit elektrik të tensionit të lartë
Konstruksione
Punime të tjera
	57.96

	2010
	Përfundimi i punimeve për ndërtesat prej betoni dhe i ngritjes së strukturave të çelikut dhe pajisjeve.
Pagesa e fundit për kontraktorin (30%)
Mbarimi i ndërtimit të rrugëve të jashtme
Instalimet elektrike, elektronike dhe lidhja
Mbarimi i ndërtimit të disa ndërtesave joprodhuese
Testi pa ngarkesë dhe i prodhimit
Fillimi i prodhimit
Çmobilizimi i kampit të punëtorëve të huaj
Të tjera
	53.18



Faza e tretë
Punimet për mirëmbajtjen dhe investimet për rrugët e brendshme të karrierave të gëlqerorit të gëlqerore Droje-Mamurras do të bëhen gjatë periudhës së mbetur deri në fund të shfrytëzimit minerar sipas nevojës.
Vlera  e  mirëmbajtjes  dhe  investimeve gjatë kësaj faze të tretë llogaritet mbi shumën prej 3000 000 në vit gjatë gjithë ekzistencës së aseteve.
Bilancet vjetore do të përdoren si dokumente për monitorimin e investimit.

Neni 4
Fillimi i ndërtimit

Zotëruesi i lejes minerare duhet të fillojë ndërtimin e fabrikës për prodhimin e çimentos brenda 7 muajsh pas hyrjes në fuqi të kësaj marrëveshjeje. Një fillim i tillë do të kushtëzohet nga disponueshmëria e tokës për qëllimet e ndërtimit të fabrikës për kohëzgjatjen e kësaj leje minerare të zgjatur, si dhe dhënien e të gjitha lejeve dhe licencave të nevojshme për ndërtimin e fabrikës për prodhimin e çimentos nga të gjitha autoritetet kompetente.

Neni 5
Detyrimet dhe të drejtat e zotëruesit të lejes minerare

Zotëruesi i lejes minerare është i detyruar:
-Të zbatojë punimet për shfrytëzimin e karrierave në përputhje me projektin e investimit, sipas dispozitave të nenit 3, nëse autoritetet shtetërore kompetente nuk e kanë refuzuar padrejtësisht dhënien e të gjitha licencave dhe lejeve të nevojshme si për karrierat, ashtu edhe për fabrikën e prodhimin e çimentos.
-Të sigurojë ecurinë normale dhe drejtimin e punimeve, ndërsa do të mbajë ministrinë vazhdimisht të informuar përsa i përket procesit minerar, në përputhje me kërkesat e legjislacionit minerar në fuqi.
-Të paguajë të gjitha detyrimet fiskale, taksat dhe pagesa e tjera që burojnë nga zbatimi i këtij aktiviteti ekonomik në përputhje me legjislacionin në fuqi në Republikën e Shqipërisë.
-Të zbatojë të gjitha aktet ligjore dhe normative në fuqi për mbrojtjen e ambientit në Republikën e Shqipërisë.
Zotëruesi i lejes minerare ka të drejtë:
Në përputhje me nenin 69 të ligjit nr.7796, datë 17.2.1994, i ndryshuar, palët me qëllim që të sigurojnë një zhvillim të mirëbalancuar të aktivitetit minerar të shfrytëzimit në Shqipëri (hapjen e një karriere për materiale ndërtimi) dhe mbrojtjen në mënyrë të përshtatshme të investimit të zotëruesit të lejes minerare dhe aktivitetin e zotëruesit të lejes minerare në kuadër të investimit për ndërtimin dhe vënien në funksionim të një fabrike për prodhimin e çimentos, bien dakord që zotëruesi i lejes minerare për një periudhë prej 99 vitesh nga firmosja e kësaj marrëveshjeje dhe aprovimi i saj nga Kuvendi i Shqipërisë do të ketë të drejtën eskluzive të ushtrojë këtë aktivitet shfrytëzimi minerar në zonën minerare, sipas përcaktimeve të mësipërme.

Neni 6
Të drejtat dhe detyrimet e Ministrisë së Ekonomisë, Tregtisë dhe Energjetikës

-Ministria garanton se ajo ka kompetenca dhe autoritet ligjor të plotë për të firmosur këtë marrëveshje:
-Ministria garanton përdorim të pacenuar dhe të papenguar të sipërfaqeve të tokës, objekt i kësaj marrëveshjeje, për periudhën e vlefshmërisë së kësaj marrëveshjeje.
-Ministria garanton që sipërfaqet e karrierave do të jenë të lira nga pretendime të palëve të treta për ndonjë peng, pengesë apo barrë të çfarëdo lloji, bazuar në shkresën nr.371, datë 3.8.2007 të zyrës vendore të regjistrimit të pasurive të paluajtshme, Kurbin. Ministria merr përsipër që të ndihmojë Zotëruesin e lejes minerare për marrjen në rrugë ligjore të të gjitha lejeve dhe licencave për ndërtimin dhe vënien në funksionim të fabrikës për prodhimin e çimentos dhe të lidhjes rrugore të saj me karrierat dhe tregun, nga autoritetet shtetërore apo institucione të tjera nën kontrollin e tyre të drejtpërdrejtë dhe të ndihmojë që këto leje të jepen në përputhje me legjislacionin në fuqi.

Neni 7
Kohëzgjatja e shfrytëzimit minerar

Ministria i garanton zotëruesit të lejes minerare të drejtën e shfrytëzimit të minerareve në zonën minerare për një kohëzgjatje prej 99 vitesh. Kjo periudhë kohore do të fillojë nga data e nënshkrimit të kësaj marrëveshjeje dhe aprovimit nga Kuvendi i Republikës së Shqipërisë.
Neni 8
Programi i punimeve

Zotëruesi i lejes minerare garanton se do të kryejë investimet e parashikuara në planin e ndërtimit dhe të shfrytëzimit me qëllim realizimin e objektit të kësaj marrëveshjeje. Projekti do të zbatohet sipas nenit 3 të kësaj marrëveshjeje dhe sipas planit përkatës të investimit të paraqitur.

Neni 9
Përfundimi i marrëveshjes së shfrytëzimit minerar

Ministria mund ta zgjidhë këtë marrëveshje kur ajo gjykon se kanë ndodhur shkelje të vazhdueshme të detyrimeve të ndërmarra nga zotëruesi i lejes minerare, të tilla që mund të bëjnë të pamundur vijimin e punimeve sipas parashikimit në planin e shfrytëzimit minerar.
Kur vihet re shkeljeje, ministria duhet ta njoftojë zotëruesin e lejes minerare rreth këtyre shkeljeve dhe të presë 30 ditë për një përgjigje shpjeguese.
Mosplotësimi i ndonjërit nga detyrimet sipas kësaj marrëveshjeje nuk duhet të konsiderohet që është një shkelje e kësaj marrëveshjeje për sa kohë që kjo mospërmbushje vjen si pasojë e një ngjarje që konsiderohet si forcë madhore, dhe kur është provuar se pala e prekur nga kjo ngjarje a) ka marrë të gjitha masat parandaluese të arsyeshme, si dhe të gjitha hapat e nevojshme për të zbatuar termat dhe konditat e kësaj marrëveshjeje; dhe b) ka informuar menjëherë palën tjetër për ndodhinë e kësaj ngjarjeje.
“Një ngjarje forcë madhore”, do të thotë çdo ngjarje ose rrethanë apo kombinim i tyre që pengon plotësisht apo pjesërisht secilës nga palët për plotësimin e detyrimeve sipas kësaj marrëveshjeje, vetëm nëse dhe në atë masë që një ngjarje apo rrethanë e tillë është përtej kontrollit të arsyeshëm direkt apo indirekt të palës së prekur, dhe nuk mund të ishte parandaluar nga çfarëdo masë të arsyeshme që kjo palë mund të kishte ndërmarrë.
Ngjarja forca madhore përfshin ngjarjet në vijim, por pa u kufizuar vetëm me to, me kusht që ato të plotësojnë termat e sipërpërmendur:
i) Çdo akt lufte (i deklaruar apo jo), luftë civile, pushtim, konflikt i armatosur apo veprim i armikut të jashtëm, kryengritja apo terrorizëm që përfshijnë apo ndikojnë në mënyrë të drejtpërdrejtë në Republikën e Shqipërisë;
ii) Revolucioni, protesta, rebelim ose çdo lloj revolte civile, akte terrorizmi apo sabotazhi, të cilat në çdo rast përfshijnë apo ndikojnë direkt Republikën e Shqipërisë;
iii) Greva të shpërndara gjerësisht dhe/ose në shkallë, politike, kombëtare;
iv) Kontaminim bërthamor, kimi ose biologjik, të cilat direkt apo indirekt ndikojnë sipërfaqen objekt të kësaj marrëveshje, përveç rasteve kur shkaku i këtij kontaminimi vjen si rezultat i veprimeve të shoqërisë ose kontraktorëve të saj;
v) Epidemitë ose infeksionet, të cilat direkt ose indirekt ndikojnë në zonën e koncesionit.
Në raste vonesash të shkaktuara nga ministria ose nga ndonjë organ tjetër shtetëror, i cili kryen funksionet e tij në lidhje të drejtpërdrejtë me lëshimin e licencave dhe lejeve të tjera ndërtimore të nevojshme për ndërtimin dhe vënien në funksionim të fabrikës për prodhimin e çimentos ose vonesa të pajustifikuara të shkaktuara nga organe të tjera qeveritare gjatë kryerjes së funksioneve që lidhen me këtë marrëveshje dhe nuk janë nën kontrollin e shoqërisë, periudha e vonesës nuk do të llogaritet në kuadrin e afateve kohore të vendosura më sipër.
Në rastet e forcës madhore, afate kohore të përmendura në nenin 3 të mësipërm për zotëruesin e lejes minerare do të shtyhen në përputhje me të, por në asnjë rast kjo nuk do të ndikojë në zgjatjen e periudhës së shfrytëzimit minerar, e cila mund të shtyhet vetëm sipas dispozitave të legjislacionit në fuqi.
Neni 10
Kontrolli dhe investimi

Ministria ka të drejtën dhe detyrimin që të kontrollojë rregullisht zbatimin e marrëveshjes sipas kushteve të parashikuara në të dhe në përputhje me detyrimet e saj që rrjedhin nga “Ligji Minerar i Shqipërisë” nr.7796, datë 17.2.1994.
Ministria dhe zotëruesit e lejes minerare do të përcaktojnë së bashku mënyrën më të mirë të kontrollit, duke siguruar në të gjitha rastet që ky aktivitet nuk do të paraqesë ndërhyrje të paarsyeshme në zbatimin e projekteve. Zotëruesi i lejes minerare do të japë çdo shpjegim teknik që kërkohet.
Zotëruesi i lejes minerare do të vërë në dispozicion të ministrisë pasqyrat financiare vjetore të tij, të hartuara në përputhje me standardet e kontabilitetit, me qëllim verifikimin e zbatimit të investimit sipas kësaj marrëveshjeje.
Në çdo rast kur ministria identifikon shkelje, ajo do t’ia komunikojë me shkrim, në mënyrë mjaft të hollësishme, vërejtjet dhe gjetjet e saj zotëruesit të lejes minerare, me kërkesën që punimet duhet të vazhdohen sipas përcaktimeve të kësaj marrëveshjeje.

Neni 11
Ligji aplikueshëm

Kjo marrëveshje rregullohet nga legjislacioni shqiptar në fuqi. Ministria garanton se të drejtat e zotëruesit të lejes minerare sipas kësaj marrëveshjeje që lidhen me shfrytëzimin e karrierave për një periudhë prej 99 vitesh dhe përdorimi i tokës për një periudhë prej 99 vitesh do të zgjasë dhe do të vijojnë të qëndrojnë në fuqi, pavarësisht çdo ndryshimi të dispozitave ligjore që lidhen me to, të aplikuara në Shqipëri që do të hyjnë në fuqi pas hyrjes në fuqi të kësaj marrëveshjeje.

Neni 12
Zgjidhja e mosmarrëveshjeve

Në rastin e ndonjë mosmarrëveshje, e cila mund të lindë nga dhe në lidhje me këtë marrëveshje gjatë zbatimit të saj, e cila nuk mund të zgjidhet me mirëkuptim reciprok ndërmjet palëve do të zgjidhet përfundimisht nëpërmjet arbitrazhit ndërkombëtar, në përputhje me rregullat e arbitrazhit të Dhomës Ndërkombëtare të Tregtisë (ICC), nga një apo tre arbitra, që do të emërohen sipas rregullave të sipërpërmendura.
Vendi i arbitrazhit do të jetë në Paris, Francë dhe gjuha e arbitrazhit do të jetë anglisht.

Neni 13
Bashkëpunimi

Ministria dhe zotëruesi i lejes minerare bien dakord që të bashkëpunojnë me qëllimin për të garantuar zbatimin e projektit siç është përcaktuar në këtë marrëveshje.
Njoftimet dhe komunikimet e tjera ndërmjet palëve duhet të dërgohen në adresat respektive të palëve.

Neni 14
Hyrja në fuqi

Kjo marrëveshje do të hyjë në fuqi pas firmosjes së saj nga palët, dhe pasi ajo të miratohet me vendim të Këshillit të Ministrave dhe më pas të miratohet nga Kuvendi i Shqipërisë, në përputhje me ligjin nr.7796, datë 17.2.1994, i ndryshuar.
Aneksi nr.1

Koordinatat e zonës së shfrytëzimit dhënë me leje minerare nr.1048, datë 31.7.2007

	NR.
	Y
	X

	1.
	43 92 632
	46 02 900

	2.
	43 92 632
	46 03 120

	3.
	43 92 785
	46 03 120

	4.
	43 92 785
	46 03 105

	5.
	43 92 835
	46 03 105

	6.
	43 92 835
	46 03 155

	7.
	43 92 785
	46 03 155

	8.
	43 92 785
	46 03 140

	9.
	43 92 632
	46 03 140

	10.
	43 92 632
	46 03 470

	11.
	43 92 525
	46 03 675

	12.
	43 92 200
	46 03 750

	13.
	43 92 170
	46 03 850

	14.
	43 92 000
	46 03 870

	15.
	43 91 800
	46 04 000

	16.
	43 91 800
	46 04 400

	17.
	43 91 880
	46 04 450

	18.
	43 91 920
	46 04 425

	19.
	43 92 065
	46 04 425

	20
	43 92 065
	46 04 500

	21.
	43 92 050
	46 04 500

	22
	43 92 050
	46 04 600

	23.
	43 92 250
	46 04 800

	24.
	43 92 350
	46 04 800

	25.
	43 92 475
	46 04 700

	26.
	43 92 575
	46 04 675

	27.
	43 92 600
	46 04 700

	28.
	43 92 600
	46 04 750

	29.
	43 92 690
	46 04 775

	30.
	43 92 800
	46 04 780

	31.
	43 92 810
	46 04 585

	32
	43 92 750
	46 04 575

	33.
	43 92 725
	46 04 500

	34.
	43 92 750
	46 04 475

	35.
	43 92 830
	46 04 490

	36.
	43 92 850
	46 04 350

	37.
	43 92 700
	46 04 000

	38.
	43 92 600
	46 03 900

	39.
	43 92 550
	46 03 850

	40.
	43 92 525
	46 03 700

	41.
	43 92 650
	46 03 475

	42.
	43 92 800
	46 03 500

	43.
	43 93 040
	46 03 450

	44.
	43 93 040
	46 02 900

